钦定古今图书集成/历象汇编/乾象典/第035卷
## 钦定古今图书集成/历象汇编/乾象典/第035卷

| 钦定古今图书集成 历象汇编 第三十五卷 |

| |

第三十五卷目录

日部杂录

日部外编

乾象典第三十五卷

《易经离》九三：日昃之离，不鼓缶而歌，则大耋之嗟，凶。
《说卦传》：“雨以润之，日以晅之。”〈大全〉蔡氏曰：“润则物滋，晅
则物舒，二者言长物之功也。”

《诗经邶风若叶篇》：“雝雝鸣雁，旭日始旦。”〈朱注〉“旭”，日初出
貌。《昏礼》纳采用雁，亲迎以昏，而纳釆请期以旦。
《卫风定之方中篇》：“揆之以日，作于楚室。”

《伯兮篇》：“其雨其雨，杲杲出日。”

《王风君子于役》篇：“日之夕矣，羊牛”下来。

《齐风东方之日》篇：“东方之日兮。”

《桧风·羔裘》篇：“日出有曜。”

《豳风·七月》篇：“春日载阳。”〈又〉春日迟迟，

《小雅·天保》篇：“如日之升。”〈注〉升，出也。日始出而就明。
《四月》篇：“秋日凄凄。”〈又〉冬日烈烈。

《大雅·公刘》篇：“既景迺冈，相其阴阳。”

《礼记·曾子问》：“天无二日，土无二王。”

《尔雅·释山》：“山西曰夕阳，山东曰朝阳。”

《左传》：仲尼曰：“鲍庄子之知不如葵，葵犹能卫其足。”〈注〉
《葵倾》叶向日，以蔽其根。

《易乾凿度》日：离火宫，正中而明，二阳一阴，虚内实外，
明天地之目。《万形经》曰：“太阳顺四方之气。”古圣曰：“烛
龙，行东时肃清，行西时温𣋉，行南时大行北时，严
杀，顺太阳，实元煖暵万物，形以《鸟离》，烛龙四方，万物
向明，承惠煦德实而迟重。圣人则象，月即轻疾，日即
凝重，天地之理然也。

《稽览图》：“日者，阳德之母也。”

《尚书考灵耀》：“日有九光，光照四极。”〈又〉日出于列宿之
外，万有馀里。

《春秋》内事，阳燧见日，则然而为火。

《孝经援神契》：“日中则光溢。”〈又〉日神五色，明照四方。
《三坟书》山，坟象君日。

《形坟》日天中道。〈又〉日地圜宫。〈又〉阳形日，天日照明，地
日景，随，日月从朔，山日沉，西，川日流光，云日蔽，䨧，气
日昏蔀。〈又〉日月代明。〈又〉《日山危峰》。〈又〉《日川湖》：〈又〉日云：
《赤昙》。〈又〉日气昼围。

《管子四时篇》：“南方曰日，其时曰夏，其气曰阳，阳生火
与气，其德施舍修乐，其事号令，赏赐赋爵，受禄，顺乡，
谨修神祀，量功赏贤，以动阳气，九暑乃至，时雨乃降，
五谷百果乃登，此谓日德。日掌赏，赏为暑。”

《枢言》篇：“道之在天者，日也；其在人者，心也。”

《家语》：“楚王过江，得萍实，大如斗，赤如日，剖而食之，甜
如蜜。”

《范子计然》：“日者寸也，寸者制万物阴阳之长短也。”〈又〉
日者，火精也。火者外景，主昼居。昼而为明处，照而有
光。〈又〉“日者行天”，日一度，终而复始，如环无端。

《尸子》：“圣人以日光盈尺，光满天下，圣人居室而所烛，
弥纶六合。”〈又〉“圣人身犹日也。”夫日圜尺，光盈天地。圣
人之身小，其所烛远矣。〈又〉“火在井中”，不能烛远。日在
足下，不可以视近。君子于国也，犹天之有日，居不高
则不明，视不尊则不远。

《韩非子》：“龟咽日气而寿，故养生者服日华，所以效之。”
《吕子有始篇》：“白民之南，建水之下，日中无影，呼而无
响，盖天地之中也。”
《汉书。西域传》：“自条支乘水西行，可百馀日，近日所入，
云乌弋地暑热，莽平。”

贾谊《新书修政语》汤曰：“学圣王之道，譬其如日；静居
而独思，譬其若火。夫舍学圣之道而静居独思，譬其
若去日之明于庭，而就火之光于室也，然可以小见，
不可以大知。”

周文王问于粥子曰：“君子将入其职，则其于民何如。”
对曰：“君子将入其职，则其于民也旭旭然，如日之始
出也；既入其职，则其于民也暯暯然如日之正中也；
既去其职，则其于民也暗暗然，如日之已入也。故君
子将入而旭旭者，义先闻也；既入而暯暯者，民保其
福也；既去而暗暗者，民失其教也。”文王曰：“受命矣。”
《韩诗外传》，“桀谓伊尹曰：吾有天下，犹天之有日也。”
《淮南子说山训》：“拘囹圄者，以日为修；当死市者，以日
为短。日之修短有度也，有所在而短，有所在而修也，
则中不平也。”

《主术训》：“冬日之阳，夏日之阴，万物归之，而莫使之然。”
《说苑》师旷对晋文公曰：“少而学者，如日出之光；壮而学者，如日中之光；老而学者，如炳烛夜行。”

《扬子五百篇》：“赫赫乎日出之光”，群目用之也；“浑浑乎
圣人之道”，群心用之也。

《太元经》：“日一北而万物生，日一南而万物死。”

《参同契》：“汞日为流珠，青龙与之俱。”

张衡《灵宪》：“日者，阳精之宗，积而成鸟，象乌而有三趾，
阳之类，其数奇。”

《日》宣明于昼，纳明于夜。

《说文》：日，实也。太阳之精不亏。从日一，象形。曈昽，日欲
明也。胣日行暆暆也。昫，日出温也；昕，日将出也；昭，日
明也；旸，日出也；昌，日光也；昇，日上也；晷，日景也；暜，日
无色也；皓日出也；𬀪，日见也。𣉘日无光也。“晹日”“覆云”
暂见也。“暗日”无光也。《昳日》。𣅦也。“旭日旦出”，儿昵日近
也。𣅦日西在西方，时侧也。
刘歆《三统历》说：“三五相包而生，天统之正，始施于子
半，日萌色赤，地统受之于丑初日肇化而黄，至丑半
日牙化而白。人统受之于寅初日孽成而黑，至寅半
日生成而青。”

《后汉书袁绍传》：公孙瓒曰：“旷若开云见日，何喜如之！”
《刘陶传》：“陶上疏曰：‘臣敢吐不时之义于讳言之朝，犹
冰霜见日，必至消灭’。”

应劭《汉官仪》，“泰山东南岩名日观，日观者，鸡一鸣时，
见日始欲出，长三丈。”

《抱朴子广譬》篇：“日不入则烛不明。”

《博物志》：“削木令圆，举以向日，以艾于后承其影，则得
火。”

《古今注》：“鹧鸪尝向日而飞。”

《世说》扶南蔗一丈三节，见日即消。

《刘子遇不遇》篇：“春日丽天，而隐者不照。”

《北史崔浩传》：“时方士祁纤奏立四王，以日东西南北
为名，欲以致祯吉，除灾异。诏浩与学士议之。浩曰：先
王建国，以作藩屏，不应假召其福。夫日月运转，周历
四方，京师所居，在于其内。四王之称，实奄邦畿，名之
则逆，不可承用。”

《酉阳杂俎》：“仙药炎山夜日。”

《续博物志》：日有九道，故《考灵曜》云：“万世不失九道。”郑
注引《河图帝览嬉》云：“黄道一，青道二，出黄道东；赤道
二，出黄道南；白道二，出黄道西；黑道二，出黄道北。日
春，东从青道；夏、南从赤道；秋西从白道；冬、北从黑道。”
《全唐诗话》：黄蘗山僧希运曰：“上乘之印，唯是一心，更
无别法。心体一空，万缘俱寂。如大日轮，升于虚空，其
中照耀，净无纤埃。”

《元真子𬸚𬸦篇》：日之耀昭然曰：“煌煌乎阳，阳乎欤，晶
晶乎之，荧荧乎欤，杲杲曈曈，炎炎赫赫，光天照地，流
金铄石，其孰能大乎，吾之大乎欤。”

《辽史·礼志拜日仪》：皇帝升露台，设褥，向日再拜。上香，
门使、通阁使或副应拜，臣僚殿左右阶陪位再拜。皇
帝升坐奏榜讫，北班起居毕，时相已下通名再拜。不
出班，奏“圣躬万福”，又再拜，各祗候。宣徽已下横班同。
诸司阁门北面先奏事，馀同。教坊与臣僚同。

《方物略记》：“素花碧叶，浮秀波面，日中则向，日入还敛。”
〈注〉右朝日莲花，色或黄或白，叶浮水上，翠厚而泽，形
如菱花差大。开则随日所在，日入辄敛，而自藏于叶
下，若葵藿向太阳之比。

《归田录》：寇莱公在中书，与同列戏云：“水底日为天上
日。”未有对而会杨大年适来白事，因请其对。大年应
声曰：“眼中人是面前人。”一坐称为的对。

《易潜虚昧》二爻：“日匿其光，傒于东方”，“日匿其光”，日未
曜也。

昭六爻：“日丽于天”，万物粲然。日丽于天，无不照也。
《梦溪笔谈》：退之《城南联句》首句曰：“竹影金锁碎。”所谓
金锁碎，乃日光耳，非竹影也。

《东坡志林》：“菱、芡皆水物，菱寒而芡暖者，菱开花背日，
芡开花向日故也。”

《物类相感志》：“凡日无光，则日乌不见，日乌不见，则飞
乌隐窜。”

《观日玉》大如八寸镜，明彻如琉璃映日，观见日中宫
殿，皎然分明。

《西溪丛语》：柳子厚诗云：“空斋不语坐高舂。”薛能诗云：
“隔江遥见夕阳舂。”或云见舂米，大非也。《淮南子》云：“日
至于虞渊，是谓高舂。”注云：“虞渊，地名，高舂时始成民
碓舂时也。至于连石，是谓下舂。”注云：“连石，西山名。言
将暝，下民悉舂，故曰下舂。”

《汉制考》翣柳。注《书》曰：“分命和仲，度西曰柳谷。”疏：济南
伏生书传文。度亦居也。柳者，诸色所聚，日将没，其色
赤，兼有馀色，故云“柳谷。”

《野客丛谈》：王子年《拾遗记》云：“傅说赁为赭衣者，舂于
深岩以自给，梦乘云绕日而行，筮得利建侯之卦，岁
馀，汤以玉帛聘为阿衡。”夫汤所聘者伊尹，而傅说起
于高宗之世，相去二十馀世。而此言汤时傅说，无乃

云：“东海有一鱼，无头亦无尾，除去脊梁骨。”便是这个
谜。

袁安卧负暄，令儿搔背，曰：“甚快人意。”赵胜负暄风檐，
候樵牧之归。故杜诗云：“负暄候樵牧”，又云：“负暄近墙
壁。”又《西阁曝日》云：“凛冽倦元冬，负暄嗜飞阁。”又云：“毛
发且自和，肌肤潜沃若。太阳信深仁，衰气欻有托。欹
倾烦注眼，容易收病脚。”乐天《负日》诗云：“杲杲冬日出，
照我屋南隅。负暄闭目坐，和气生肌肤。初似饮醇醪，
又如蛰者苏。外融百骸畅，中适一念无。旷然忘所在，
心与虚空俱。”此皆深知负暄之味者也。冬日可爱，真
若可持献者。晁端仁尝得冷疾，无药可治，惟日中炙
背乃愈。周邦彦尝有诗云：“冬曦如村酿，奇温止须臾。
行行正须此，恋恋忽已无。”余尝于南溁作小阁，名之
曰献日轩，幕以白油绢通明虚白盎“然，终日四体融
畅，不止须臾而已。适有客戏余曰：‘此所谓天下都绵
袄者’。相与一笑。”后见何斯举《黄绵袄子歌序》曰：“正月
大雨雪，十日不已，既晴，邻舍相呼负日，曰：‘黄绵袄子
出矣’。”乃知古已有此语。然王立之亦尝名日窗为大
裘轩，谢无逸为识诗曰：“小人拙生事，三冬卧无帐。忍
寒东窗底，坐待朝曦上。徐徐晨光熙，稍稍血气畅。薰
然四体和，恍若醉春酿。此法秘勿传，不易车百辆。君
胡得此法，开轩亦东向。苏公名大裘，意岂在万丈，但
观名轩心，人人如挟纩。”陶隐居《清异录》载：“开元时，高
太素隐商山，起六逍遥馆，各制一铭，其三曰：‘冬日初
出。铭曰：‘折胶堕指，梦想负背，金锣腾空，映檐白醉楼
攻愧’’”，尝取“白醉”二字以名阁，陈进道为赋诗，攻愧次
之云：“处世难独醒，时作映檐醉。年少足裘马，安知老
夫味。天梳与日帽，且复供酒事。谪君幸三适，得此更
惭愧。向来六逍遥，特书见清异。君家老希夷，相求谅
同气。曲身成直身，朝寒俄失记。醉中知其天，不饮乃
同意。书生暂奇温，难语纯绵丽。”

《云麓漫抄》：“‘《史记龟䇲传》：‘孔子曰：‘日为德而君天下，辱
于三足之乌；月为刑而相佐见食于虾蟆’。卢仝《月蚀
诗》盖用此事。《淮南子》：尧时十日并出，尧命羿仰射，中
其九日，日中九乌皆死’。又：《山海经》：墨齿之北曰旸谷，
居水中，有扶木，九日居下枝，一日居上枝，皆戴乌’。《春
秋元命苞》云：‘阳成于三，故日中有三足乌’。”

《王氏谈录》：公言旧尝得句云：“槐杪青虫缒夕阳。”因思
昔人，似未曾道。后阅杜少陵诗，有云：“青虫悬就日。”尤
叹其才思无所不周也。

《暇日记》：“彭泽县在江东岸，山崦中，必无东日，但有西
照。”

《昨梦录》：“猛火油者，闻出于高丽之东数千里，日初出
之时，因盛夏日力烘石，极热则出液，他物遇之即为
火，惟真琉璃器可贮之。”

《鸡林类事方言》：“日曰姮。”

《继古藂编》：“《淮南子》曰：‘日经于泉隅，是谓高舂；顿于连
石，是谓下舂’。故梁元帝《游后园》诗：‘斜景落高舂’，又《纳
凉》诗：‘高舂斜日下’，唐薛能诗：‘隔溪遥见夕阳舂’，皆本
《淮南子》也。”已上皆《吴氏漫录》云：“余按‘高舂’二字，古人
用者多矣，今附益之。《南史陈本纪》云：‘求衣昧旦，仄食
高舂’。柳子厚诗：‘越绝孤城千万峰，空斋不语坐高舂’”，
李义山诗：“碧虚随转笠，红烛近高舂”，皆以日景为言
也。许之注释，“未暝时，上光蒙舂曰上舂，欲暝时，下光
蒙舂曰下舂”，岂晚日近昏之候乎？

《谭苑醍醐》：梁元帝《纂要》云：“日在午曰亭，在未曰映。”王
仲宣诗：“山冈有馀映。”谓日昃也。谢灵运诗：“晓闻夕飙
急，晚见朝日暾”，此语殊有变互。凡风起必以夕，此云
“晓闻夕飙”，即杜子美之“乔木易高风”也。“晚见朝日”，倒
景反照也。孟郊诗：“南山塞天地，日月石上生。高峰夕
驻景，深谷夜光明。”皆自谢诗翻出。

《金史太祖本纪》：“天辅元年十二月，宋使登州防御使
马政以国书来，其略曰：‘日出之分，实生圣人’。”

薛瑄《道论》：“观日影之渐移，即造化之密移可知矣。”
《世说补》：“远公在庐山中，虽老，讲论不辍。弟子中或有
惰者，远公曰：‘桑榆之光，理无远照，但愿朝阳之辉，与
时并明耳’。高足之徒皆肃然增敬。”

书肆《说铃》，“视之无端，察之无涘，日出东沼，入乎西陂。”
刘辰翁曰：“日之出东入西，盖极天下东西之地矣。”一
上林何遂有是哉？甚矣，长卿之诞也！愚谓不然。尝记
儿时随王父夜宿洞庭，见日出东方，从湖面上起；日
落西方，从湖面上没。夫一洞庭耳，岂遂尽天下东西
之地？而予亲见其出没若在湖中？然则日出东沼，入
“乎西陂。”此正上林陂沼之画，不当以为诞也。

来《瞿唐集》。或问：“日之行，一日一周天，如此山河大地，
纵飞亦不能周天。或者以日为骥步骥不过日行千
里耳，安能周天？纵一时行一万里，一日十二时，地之
体岂止十二万里哉？自古圣贤皆不能穷之，不知何
以能周天也？”曰：“此正论造化者当默识其大头脑也。
既理会得大头脑，则其间左来右去，开窍自然通矣
盖！日月皆此地阴阳所发之精英也，既为所发之精
英，则不离乎地矣，安能不周天乎？试将一枝烛置于
竹筒内，放在厅中间棹上，厅之烛照去，瓦上有一圆
光，即譬之日也。将手把竹筒一斜，侧少倾，斜间瞬息
过了厅。此日周天之义也。何以验日月为地阴阳之
精英。余游峨眉山，欲见佛光，连日阴“雨，山中将住一
月矣。”僧曰：“此光亦难遇。如将发光之时，前一夜必有
大风吹撼屋动，则次日有光矣。”果一夜风发屋动，次
日天开霁晴明。僧曰：“此当以日影验之，日照屋影，到
某处即有光矣。”果至其时，日射厓下之光石，即有雾
如线，平铺二三十里，僧家谓之银色世界。信乎银色
世界也。俄而空中两道白亳挺出，雾中即有一光如
䗖𬟽，红绿相间，圆如月，五七丈宽地之精英，于此可
验，此则一山之精英也。若日月，则九州万国之精英，
苾刍指为佛光，世人安得不惑哉？朱子说：“峨眉山看
佛光，以五更看。”五更看者，非佛光也。僧家谓之圣灯，
满天飞盖腐叶之类。

《檐曝偶谈》：“佛居大地之阴，西域也。日必后照，地皆西
倾，水皆西流也，故言性以空。孔子居大地之阳，中国
也。日必先照，地皆东倾，水皆东流也，故言性以实。意
者亦地气有以使之然欤！佛得性之影，儒得性之形，
是以儒以明人，佛以明鬼。”

《丹铅总录》：《易》曰：“日入地中，明夷。”邵子云：“日入地中，构
精之象。”后人遂谓日昼行天上，夜入地中。丘长春曰：
轻清者上腾为天，重浊者下凝为地。万物有形，重浊
皆附于地。三光轻清，悉上于天。既上于天，如何却沈
于地乎？且星陨于地而化为石，古今有之。星坠于地，
犹化为石，况地下乎？夫二十八宿周天均布太阳逐
“日会合，逐月迁移，一岁之终，经历周遍。且如日在箕
斗，箕斗在天河，日入地时，星河皆入地耶？日独入地，
而星河只在天耶？若道星河皆入地，则七八月间，河
汉尤显。”日正东西出没，初夜则河汉东北西南，向晓
则东南西北，是知河汉不入地，而随天运行。若日入
地时，与箕斗坼破，箕斗行天上，而日转地中。天上空
虚而行疾，地中结实而行迟。天地悬隔，如何向晓？东
方出时，却得恰好与箕斗相会，而同行天上乎？天上
日月常无出没，人间常有出没。此间东方日出时西
向，千里之外犹未，万里之外犹昏。北斗直西半夜，北
斗之北初没，子丑寅卯，周天轮次迤逦而去，未尝暂
止。北斗斡运，昭然可见，而强称“入地”，有何义旨。《明夷》
之卦，《文王》拘于羑里。失势之象，何足为据？右丘长春
所论如此。愚按《明夷》“日入地中”，乃是假象明理，如“天
在山中”之类。邵子“构精”之说，元儒已讥其亵天。由此
观之，长春之识卓矣。

古传言“羿射日落九乌”，乌最难射，一日落九乌，言射
之捷也。而后世不得其说者，遂以为九日矣。流俗谬
说而传怪，文士循名而骋奇，异哉！

寒檠肤见；蜀之犬吠日，越之犬吠雪。少史子曰：“夫犬
一也，而一则吠日，一则吠雪。何也？以其见与不见耳。”
《三馀赘笔：汉封禅记》云：“泰山东山名曰日观，鸡一鸣
时，见日始出。”近阅《岛夷志》云：“琉球国有大崎山，极高
峻。夜半登之，望旸谷日出，红光烛天，山顶为之俱明。”
又《米学士集》云：“补怛洛迦山在东大洋海中。鸡初号”，
遥见东方日出，轮赤如火流，光烛海波，闪烁不定。唐
人诗云：“海岸夜深尝见日。”非虚语也。

脉望。《经世书》云：“天之神栖于日，人之神发干目。”
《遵生八笺》保叔塔顶观海日：保叔塔，游人罕登，其巅
能穷七级，四望神爽。初秋时，夜宿僧房，至五鼓起，登
绝顶，东望海日将起，紫雾氤氲，金霞漂荡，亘天光彩，
状若长横疋练，圆走车轮，或肖虎豹超骧，鸾鹤飞舞，
五色鲜艳，过目改观，瞬息幻化，变迁万状。顷焉旸谷
吐火，千山影赤，金轮浴海，闪烁荧煌，火镜浮空，曈昽
辉映，丹焰炯炯弥天，流光赫赫动地。斯时惟启明在
东，晶丸灿烂，众星隐隐，不敢为颜矣。长望移时，令我
目乱神骇，陡然狂呼，声振天表。忽听筹报鸣鸡，树喧
宿鸟，大地云开，露华影白。回顾城市嚣尘，万籁滚滚
生动，空中新凉逼人，凛乎不可留也。下塔闭息。敛神
迷目。尚为云霞眩彩。

《太平清话》：“茶见日而味夺，墨见日而色灰。”

杨文骢画《江行》十二幅，小记：“江中日落，放舟泊孤洲
滩上，时日衔山矣，明霞射彩，与水光相荡，急走笔图
之。”此画中夸父也。

王立程《天台山记》：“华顶矗万山间，独表于诸峰，他山
如莲花瓣附之。当云敛空霁，晨起看旭日，于溟渤中，
忽涌金丸，大可十馀顷。”

《字汇》：早日在甲上曰早。音挑。日晦也。《旲》音台。日光
也。旴日始出也。《旵插》上声。日光照也。《旽》音吞。日欲出
也。𣅚音讷。日入色也。《旿》音五。日当午而盛明为旿。《昀》
音云。日出也。又日光。音贝。日不明貌。《昐》音分。日光
也。音夫。日也。𣅡音决。日食色。𣅸音拟。日昳也。昡日
光。昢日出貌。《昤》音陵。日光也。《昧》音末。日中不明也。《昪音便。日光貌。㫜音殚。旦日也。㫝音低。日下也。㫞音叨。
日色昰。古文是字。日中为正。㫟音沿。日行也。昱日光
也。《昳》音绖。《日昃》晅音暄。日气晃。日光耀也。《晇》音虚。日
始出貌。㫥音茗。日暗也。㫦《音叨》《日色》。𣆗音臿。日照。
烘，上声。日欲明晏。日出清济为晏。𣆲音侵。日光也。《𣆳》
音梗。日高也。又日光。还上声。日出貌。音扶。日光
也。“晚”，本字，日在西方也。𬀪，日气晞。将旦时，日之光
气始升于上。“皓”，日出貌。音非。日色也。音六。日暗
也。音拟。日昳也。晸。日出貌。晭音周。日光。晹音释。日
无光。晻。日无光也。音妾。日欲没也。暄日煖也。晖日
光也。《土》平声。日阴也。《暌》音奎，日入也。音台。日出
也。《𬀩》音委。日光也。《暕》音简。阴旦日明曰“暕。”音遥。日
光也。音搔。日色也。音温。日暖也。日在癸上曰：
《萱》上声。日气曝也。音盎。日无光也。《暡翁》上声。
日不明貌。暣《音气》。日气也。《暹》音纤。日光升也。音莽。
日无光。音苇。日光也。暾。日始出貌。𣊟音勘。日出貌。
音态。日月无光也。音层。日不明也。曈昽。日出貌。
又日欲明貌。暧。日不明貌。音孕。日晖也。曚。日未明
也。曜。日光也。日欲入也。《曣》音宴。日出无云。曦日光
也。《𣆐》音驴。日色。又日照也。音融。日正也。《曭》音傥。日
无光也。《曮》炎上声。日躔谓之“曮。”音零。日光也。音
列。日落也。

《山海经·南山经》：“漆吴之山，无草木，多博石，无玉。处于
海东望丘山，其光载出载入，是惟日次。”〈注〉可以为博
碁。石神光之所潜燿，是日景之所次舍。

《西山经》“又西二百里，曰长留之山，其神白帝少昊居
之。是神也，主司反景。”

又西二百九十里，曰泑山，神蓐收居之。是山也，西望
日之所入，其《气员》，神红光之所司也。

西南三百六十里，曰“崦嵫之山。”〈注〉日没所入山也。
《海外西经》：“女丑之尸，生而十日炙杀之，在丈夫北，以
右手障其面。”十日居上，女丑居山之上。

《海外北经》：“夸父与日逐走，入日，渴欲得饮，饮于河渭。
河渭不足，北饮大泽。未至，道渴而死，弃其杖化为邓
林。”

《海外东经》：“黑齿国为人黑，食稻啖蛇，一赤一青，在其
傍。一曰在竖亥北，为人黑手，食稻使蛇。其一蛇赤，下
有汤谷，汤谷上有扶桑，十日所浴。在黑齿北，居木中
有大木，九日居下枝，一日居上枝。”

《大荒东经》“大荒之中，有山名曰孽摇𫖳羝上有扶木
柱三百里，其叶如芥。有谷曰温源谷，汤谷上有扶木，
一日方至，一日方出，皆载于乌。”

《大荒南经》东南海之外，甘水之间有羲和之国，有女
子名曰“羲和，方日浴于甘渊。羲和者，帝俊之妻，生十
日。”〈注〉羲和，盖天地始生，主日月者也。言生十子，各以
日名名之。

《大荒北经》“大荒之中，有山名曰成都，载天有人珥两
黄蛇，把两黄蛇，名曰夸父，后土生信，信生夸父，夸父
不量力，欲追日景，逮之于禺谷，将饮河而不足也，将
走大泽，未至，死于此。”

《淮南子·本经训》：“尧之时，十日并出，焦禾稼，杀草木，而
民无所食。猰貐、凿齿、九婴、大风，封豨、修蛇，皆为民害。
尧乃使羿诛凿齿于畴华之野，杀九婴于凶水之上，
缴大风于青丘之泽，上射十日而下，杀猰貐，断修蛇
于洞庭，擒封豨于桑林。万民皆喜，置尧以为天子。”
《博物志》：“夏桀之时，费昌之河上见二日，在东者烂烂
将”起，在西者沉沉将灭，若疾雷之声。昌问于冯夷曰：
“何者为殷？何者为夏？”冯夷曰：“西夏东殷。”于是费昌徙
疾归殷。

《列子》：“穆王驾八骏之乘，西观日之所入处。”

《拾遗记》：“周穆王八龙之骏，四名超影，逐日而行。”
《起世经》：“日天宫殿，正方如宅，看遥似圆，一面两分皆
天金成，一面一分天颇黎成。有五种风吹转而行：一、
持，二、住，三、随顺转，四、波罗阿迦，五、将行。”

《淮南子览冥训》：“鲁阳公与韩构难，战酣日暮，援戈而
㧑之，日为之退三舍。”

《拾遗记》：越王句践使工人以白马、白牛祠昆吾之神。
采金铸之，以成八剑之精。一名揜日，以之指日，则光
昼暗。

《续博物志》：“老君其母曾见日精下落，如流星飞入口
中，有娠，七十二岁而生于陈国涡水李树下，剖左腋
而生，长一十二尺。”

燕丹子：燕太子丹质于秦王，遇之无礼，急欲求归。秦
王谬与誓曰：“使日再中天雨粟，乃得归。”太子仰天叹
之，日为再中天雨粟。秦王不得已，遣之《三齐略记》：秦始皇作石桥于海上，欲过海看日出处，
有神人驱石去不速，神人鞭之皆流血，今石桥犹赤
色。

《洞冥记》：“帝舒暗海元落之席，散明天发日之香，香出
胥池。”寒国地有发日树，言日从云出，云来掩日，风吹
树枝，拂云开日光也，亦名开日树。

又有喜日鹅，至日出时衔趐而舞，又名舞日鹅。
《黄宪外史》：扶桑之野有鸟曰摇光，感日之精，千岁一
孕，其形如龟。是感于日也。

《拾遗记》：“宛渠国夜燃石以继日光。此石出燃山，其土
石皆自光澈，扣之则碎状如粟，一粒辉映一堂，
北极之外有巨鱼吸日，而星雨皆坠。”

《孝养》国鱼吸日之光，冥然则暗如薄蚀矣。

《三齐略记》：不夜城在阳廷东南，盖古有日夜出此城，
以“不夜”名异之也。

《法苑珠林》：“日宫殿中有阎浮檀金以为妙辇，轝高十
六由旬，方八由旬，庄严殊胜。天子及眷属在彼辇中，
以天五欲具足受乐。日天子身寿五百岁，子孙相承，
皆于彼治宫殿住持，满足一劫。日天身光出照于辇
辇，有光明复照宫殿，光明相接，出己照曜，遍四大洲
及诸世间。日天身辇及宫殿，有一千光明，五百光明”
傍行而照，五百光明向下而照。日天宫殿常行不息。
六月北行，于一日中渐移北向六拘卢舍，未曾暂时
离于日道。六月南行，亦一日中渐移南向六拘卢舍，
不差日道。日天宫殿六月行时，月天宫殿十五日中
亦行尔许。

“脉望乂靖。”天师与司马承祯寝，见其额上有日如钱
大，光耀人席。

《云南通志》：唐时杨都师创洱河东罗荃寺，寺前有田
四十亩，每栽秧约三日，佣者戏师曰：“若能系日，当为
毕栽。”师默念咒田栽。既而日方暝，佣归，始知已历二
昼矣。

《云笈七签黄气阳精三道顺行经》曰：“日阳之精，德之
长也。纵广二千三十里，金物水精晕于内，流光照于
外，其中有城郭人民七宝浴池，池生青黄赤白莲花，
人长二丈四尺，衣朱衣之服，其花同衰同盛。”日行有
五风，故制御日月星宿游行皆风梵其纲。金门之上，
日之通门也。金门之内有金精冶炼之池，在西关左
之分，故立春之节日，更炼魄于金门之内，耀其光于
金门之外，四十五日乃止。顺行之洞阳宫，洞阳宫，日
之上馆也。立夏之日，止于洞阳宫，吐金冶之精，以灌
于东井之中，沐浴于晨晖，收八素之气，归广寒之宫
也。

日中赤气上皇真君，讳将车梁，字高骞爽。此位号《尊
秘，经》虽无存修之法，而云知者不死。当宜行事之始，
心存以知，不得辄呼。

“日中青帝，讳圆常无，字昭龙韬，衣青玉锦帔，苍华飞
羽裙，建翠芙蓉晨冠。
日中赤帝，讳丹虚峙，字绿虹映，衣绛玉锦帔，丹华飞
羽裙，建丹符灵明冠。
日中白帝，讳浩郁将，字回金霞，衣素玉锦帔，白羽飞
华裙，建浩灵芙蓉冠。
日中黑帝，讳澄增停，字元绿炎，衣元玉锦帔，黑羽飞
华裙，建元山芙蓉冠。
日中黄帝，讳寿逸阜”，字飙晖像，衣黄玉锦帔，黄羽飞
华裙，建芙灵紫冠，
日中五帝魂精内神，名“珠景赤童。”

《皇上四老道中君》曰：“皇上四老真人，在日中无影，呼
日名为九曜生”，常乘明玉之轮，转宴于日中也。广霞
者，玉清天中山名，乃九日之所出，日帝之所司也。
《皇初紫元君》曰：“皇初紫元之天，常有晖晖之光，郁郁
如薄霞焉。乃九日之所出，有如一日之照耳。”

微元者，日中之神，名曰玉贤，天中或呼日为“微元”也。
九天真人呼日为濯曜罗，三天真人呼日为圆光蔚，
太素天中呼日为眇景，泰清天中仙人呼日为太明，
太极天中呼日为圆明，东华真人呼日为“紫曜明”，亦
名元珠，亦谓始晖，亦谓太明，亦谓郁仪。

《闻见后录》：嘉祐末年，京师麻家巷有聚小学者李道，
太学生汤保衡尝与之游。一日，保衡至道学舍，有一
道士形貌恢伟，须髯怪异，言语如风狂人，与道相接。
保衡见而异之，叩请，道士乃曰：“请以某日会于某地。”
保衡曰：“诺。”如约而往，道士见之曰：“但举目视日，十日
必有所见，可复会于某地。”保衡归，依所教视日。视既
久，目不复眩。至十日，乃睹日中有人形，细视之，见道
士在日中，形貌宛然。保衡复往会道士，道士曰：“何所
见？”保衡曰：“见天师在日中。”道士曰：“可复归再视日，百
日外复有所见。可再相会于某地，慎勿泄也。”保衡如
教视之，家人以为风狂，问之不答。逾百日，乃见己形
亦在日中，与道士立。保衡乃会道士，具谈之，道士曰：
“可教矣。”乃为授以符箓，可以摄制鬼神，其道士不复
见《癸辛杂识》：扬州赵都统舟至东莱，殊不可进，滞留凡
数月。尝于舟中见日初出海门时，有一人通身皆赤，
眼色纯碧，头顶大，日轮而上，日渐大，人渐小。凡数月，
所见皆然。

《宝椟记》：“海滨北有勒题：国人皆衣羽毛，无翼而飞，行
日无影